Document ID: 31984R0856

ΚΑΝΟΝΙΣΜΟΣ (ΕΟΚ) αριθ. 856/84 ΤΟΥ ΣΥΜΒΟΥΛΙΟΥ της 31ης Μαρτίου 1984 για την τροποποίηση του κανονισμού (ΕΟΚ) αριθ. 804/68 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι η κατάσταση της αγοράς των γαλακτοκομικών προϊόντων στην Κοινότητα χαρακτηρίζεται από διαρθρωτικά πλεονάσματα που είναι αποτέλεσμα της έλλειψης ισορροπίας ανάμεσα στην προσφορά και τη ζητήση των προϊόντων που διέπονται από τον κανονισμό (ΕΟΚ) αριθ. 804/68 (4), όπως τροποποιήθηκε τελευταία από τον κανονισμό (ΕΟΚ) αριθ. 1600/83 (5)-
ότι, για να αποκατασταθεί η ισορροπία, ο κανονισμός (ΕΟΚ) αριθ. 1079/77 (6), όπως τροποποιήθηκε τελευταία από τον κανονισμό (ΕΟΚ) αριθ. 861/84 (7), καθιέρωσε εισφορά συνυπευθυνότητας που εφαρμόζεται ενιαία σε όλες τις ποσότητες γάλακτος που παραδίδονται στα γαλακτοκομεία, καθώς και σε ορισμένες πωλήσεις γαλακτοκομικών προϊόντων στα αγροκτήματα-
ότι, παρά την εφαρμογή της εν λόγω εισφοράς συνυπευθυνότητας, η αύξηση της συλλογής γάλακτος συνεχίζεται με τέτοιο ρυθμό, ώστε η διάθεση των συμπληρωματικών ποσοτήτων συνεπάγεται χρηματοδοτικές επιβαρύνσεις και δυσχέρειες στην αγορά, που θέτουν σε κίνδυνο το ίδιο το μέλλον της κοινής γεωργικής πολιτικής-
ότι, μετά από μια λεπτομερή εξέταση των διαφόρων δυνατών λύσεων για την αποκατάσταση της ισορροπίας στον γαλακτοκομικό τομέα, φαίνεται ότι, παρά τις διοικητικές δυσκολίες που είναι δυνατόν να συνεπάγεται η εφαρμογή της, η πιο αποτελεσματική μέθοδος, και συγχρόνως αυτή που έχει λιγότερο βίαιες συνέπειες όσον αφορά το εισόδημα των παραγωγών, συνίσταται στην καθιέρωση, για μια περίοδο πέντε ετών, μιας συμπληρωματικής εισφοράς επί των ποσοτήτων γάλακτος που συλλέγονται πέραν ενός ορίου εγγύησης-
ότι το σύνολο των ποσοτήτων αναφοράς δεν πρέπει να ξεπερνά μια συνολική εγγυημένη ποσότητα που καθορίζεται για την Κοινότητα- ότι πρέπει, λαμβανομένης υπόψη της εσωτερικής κατανάλωσης και των σημερινών δυνατοτήτων εξαγωγής, να καθορισθεί η ανωτέρω συνολική εγγυημένη ποσότητα σε 97,2 εκατομμύρια τόνους γάλακτος ή ισοδυνάμου γάλακτος, που αντιστοιχούν στο όριο εγγύησης το οποίο καθόρισε το Συμβούλιο το 1983- ότι η ποσότητα αυτή πρέπει να κατανεμηθεί μεταξύ των κρατών μελών σε συνάρτηση των ποσοτήτων που παραδόθηκαν στο έδαφός τους κατά το ημερολογιακό έτος 1981, προκειμένου να εξασφαλισθεί η διαχείριση του συστήματος και ένας κατάλληλος έλεγχος-
ότι, για να υπάρξει μια ορισμένη μετάβαση, πρέπει κατά τη διάρκεια του πρώτου έτους εφαρμογής της συμπληρωματικής εισφοράς να καθορισθεί η συνολική εγγυημένη ποσότητα σε 98,2 εκατομμύρια τόνους-
ότι κατά τη θέσπιση αυτής της συνολικής εγγυημένης ποσότητας, πρέπει επίσης να ληφθούν υπόψη οι διαρθρωτικές ιδιαιτερότητες ορισμένων κρατών-
ότι στην Ιρλανδία η γαλακτοβιομηχανία συμβάλλει άμεσα ή έμμεσα κατά 9 % περίπου στο ακαθάριστο εθνικό προϊόν, δηλαδή κατά ποσοστό αισθητά ανώτερο από τον μέσο όρο της Κοινότητας- ότι η ανάπτυξη εναλλακτικών γεωργικών παραγωγών προς αντικατάσταση της παραγωγής γάλακτος θα προσέκρουε σε δυσυπέρβλητα εμπόδια- ότι υπό τις συνθήκες αυτές, πρέπει να καθοριστεί η εγγυημένη ποσότητα γι' αυτό το κράτος μέλος, με βάση την ποσότητα που παραδόθηκε το 1983-
ότι στην Ιταλία η συλλογή γάλακτος της γαλακτοκομικής περιόδου 1981 υπήρξε η χαμηλότερη των δέκα τελευταίων ετών- ότι η μέση απόδοση ανά αγελάδα στη χώρα αυτή είναι κατώτερη από τον κοινοτικό μέσο όρο- ότι η φαινομενική αύξηση των παραδόσεων, κατά το διάστημα μεταξύ του έτους 1981 και 1983, αντιστοιχεί, κατά μεγάλο μέρος, σε διαρθρωτική εξέλιξη, που συνίσταται σε μείωση των άμεσων παραδόσεων, η οποία αντισταθμίζεται με αύξηση των παραδόσεων στα γαλακτοκομεία- ότι, κατά συνέπεια, πρέπει και γι' αυτό το κράτος μέλος να ληφθεί ως βάση αναφοράς η ποσότητα που παραδόθηκε το 1983-
ότι, εξάλλου, για να ληφθεί υπόψη η ειδική κατάσταση των κρατών μελών στα οποία η εφαρμογή του καθεστώτος εισφοράς δημιουργεί δυσκολίες που μπορούν να θίξουν τις διαρθρώσεις εφοδιασμού ή παραγωγής τους, πρέπει, για να συμπληρωθούν οι εγγυημένες ποσότητες των χωρών αυτών, να συσταθεί μια κοινοτική εφεδρική ποσότητα-
ότι ο έλεγχος της αύξησης της συλλογής της γαλακτοκομικής παραγωγής δεν πρέπει να εμποδίσει τις αναγκαίες διαρθρωτικές προσαρμογές-
ότι, λαμβάνοντας υπόψη τη διαφορά που υφίσταται όσον αφορά τις διαρθρώσεις γαλακτοκομικής παραγωγής στις διάφορες περιοχές της Κοινότητας, τα διοικητικά προβλήματα και τις εκτιμήσεις από άποψη πολιτικής περιφερειακής ανάπτυξης, είναι αναγκαίο να δημιουργηθεί η δυνατότητα επιλογής μεταξύ μιας ποσότητας αναφοράς για τον παραγωγό και μιας ποσότητας αναφοράς για τον αγοραστή-
ότι, όταν η εισφορά οφείλεται από τον αγοραστή, πρέπει να εξασφαλισθεί ότι αυτός μετακυλά το βάρος μόνο στους παραγωγούς εκείνους που αύξησαν τις παραδόσεις τους και μάλιστα κατ' αναλογία του ποσού με το οποίο συνετέλεσαν στην υπέρβαση της ποσότητας αναφοράς του αγοραστή-
ότι η εισφορά που προβλέπεται στον παρόντα κανονισμό προορίζεται να εξομαλύνει και να σταθεροποιήσει την αγορά των γαλακτοκομικών προϊόντων- ότι πρέπει επομένως να χρησιμοποιηθεί για τη χρηματοδότηση των δαπανών στον γαλακτοκομικό τομέα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 804/68 συμπληρώνεται με το ακόλουθο άρθρο:
"Άρθρο 5γ
1. Επί πέντε δωδεκάμηνες χρονικές περιόδους, αρχής γενομένης από την 1η Απριλίου 1984, καθιερώνεται συμπληρωματική εισφορά που επιβαρύνει τους παραγωγούς ή τους αγοραστές γάλακτος αγελάδος. Η εισφορά αυτή έχει σαν στόχο τον έλεγχο της αύξησης της γαλακτοκοπαραγωγής, καθιστώντας συγχρόνως δυνατές τις αναγκαίες διαρθρωτικές εξελίξεις και προσαρμογές, λαμβάνοντας υπόψη την ποικιλία των καταστάσεων που επικρατούν στα κράτη μέλη, στις περιοχές ή στις ζώνες συγκέντρωσης της Κοινότητας. Ωστόσο, η πρώτη περίοδος αρχίζει στις 2 Απριλίου 1984.
Το καθεστώς εισφοράς τίθεται σε εφαρμογή σε κάθε περιοχή του εδάφους των κρατών μελών σύμφωνα με μία από τις ακόλουθες εναλλακτικές λύσεις:
Εναλλακτική λύση Α
- Η εισφορά οφείλεται από κάθε παραγωγό γάλακτος επί των ποσοτήτων γάλακτος ή/και ισοδυνάμου γάλακτος που παρέδωσε σε έναν αγοραστή και οι οποίες, κατά τη διάρκεια της σχετικής δωδεκάμηνης χρονικής περιόδου, υπερβαίνουν μια ποσότητα αναφοράς που πρόκειται να καθοριστεί.
Εναλλακτική λύση Β
- Η εισφορά οφείλεται από κάθε αγοραστή γάλακτος ή άλλων γαλακτοκομικών προϊόντων επί των ποσοτήτων γάλακτος ή ισοδυνάμου γάλακτος οι οποίες του παραδίδονται από παραγωγούς, και οι οποίες, κατά τη διάρκεια της σχετικής δωδεκάμηνης περιόδου, υπερβαίνουν μια ποσότητα αναφοράς που πρόκειται να καθοριστεί.
- Ο αγοραστής που οφείλει την εισφορά μετακυλά την εισφορά αυτή μόνο στους παραγωγούς που αύξησαν τις παραδόσεις τους, ανάλογα με το πόσο συνετέλεσαν στην υπέρβαση της ποσότητας αναφοράς του αγοραστή.
2. Η εισφορά οφείλεται επίσης από κάθε παραγωγό γάλακτος επί των ποσοτήτων γάλακτος ή/και ισοδυνάμου γάλακτος που πούλησε απευθείας στην κατανάλωση, και οι οποίες υπερβαίνουν, κατά τη διάρκεια της σχετικής δωδεκάμηνης περιόδου, μια ποσότητα αναφοράς που πρόκειται να καθοριστεί.
3. Το σύνολο των ποσοτήτων αναφοράς που αναφέρονται στην παράγραφο 1, δεν μπορεί, με την επιφύλαξη της εφαρμογής της παραγράφου 4, να υπερβεί μια συνολική εγγυημένη ποσότητα, η οποία ισούται με το σύνολο των ποσοτήτων γάλακτος που παραδόθηκαν σε επιχειρήσεις, οι οποίες επεξεργάζονται ή μεταποιούν το γάλα ή άλλα γαλακτοκομικά προϊόντα σε κάθε κράτος μέλος κατά τη διάρκεια του ημερολογιακού έτους 1981, προσαυξημένες κατά 1%.
Η συνολική αυτή εγγυημένη ποσότητα καθορίζεται ως εξής, σε χιλιάδες τόνους:
Βέλγιο 3 Δανία 4 Γερμανία 23 Γαλλία 25 Ελλάδα Ιρλανδία 5 Ιταλία 8 Λουξεμβούργο Κάτω Χώρες 11 Ηνωμένο Βασίλειο 15
Εντούτοις, για την περίοδο από 2 Απριλίου 1984 μέχρι 31 Μαΐου 1985, η συνολική εγγυημένη ποσότητα καθορίζεται ως εξής, σε χιλιάδες τόνους:
Βέλγιο 3 Δανία 4 Γερμανία 23 Γαλλία 25 Ελλάδα Ιρλανδία 5 Ιταλία 8 Λουξεμβούργο Κάτω Χώρες 12 Ηνωμένο Βασίλειο 15
4. Συνιστάται ποσότητα η οποία καλείται "κοινοτική εφεδρική ποσότητα", για τη συμπλήρωση, κατά την έναρξη κάθε δωδεκάμηνης περιόδου, των εγγυημένων ποσοτήτων των κρατών μελών στα οποία, λόγω της εφαρμογής του καθεστώτος της εισφοράς, δημιουργούνται δυσκολίες οι οποίες μπορούν να θίξουν τις διαρθρώσεις εφοδιασμού ή παραγωγής τους. Οι λεπτομέρειες κατανομής της εφεδρικής αυτής ποσότητας καθορίζονται σύμφωνα με τη διαδικασία που προβλέπεται στην παράγραφο 7.
Για την περίοδο από 2 Απριλίου 1984 μέχρι 31 Μαρτίου 1985, η κοινοτική εφεδρική ποσότητα καθορίζεται σε 335 000 τόνους. Για τις μεταγενέστερες ετήσιες περιόδους, ο όγκος αυτής της εφεδρικής ποσότητας θα αναθεωρηθεί για να ληφθεί υπόψη η εξέλιξη της αγοράς και οι ποσότητες που θα είναι διαθέσιμες, σύμφωνα με τη διαδικασία που προβλέπεται στην παράγραφο 6.
5. Οι εισφορές που αναφέρονται στο παρόν άρθρο θεωρούνται ότι αποτελούν μέρος των παρεμβάσεων που προορίζονται για την εξομάλυνση των γεωργικών αγορών και διατίθενται για τη χρηματοδότηση του συνόλου των δαπανών του γαλακτοκομικού τομέα.
6. Το Συμβούλιο, μετά από πρόταση της Επιτροπής, καθορίζει, σύμφωνα με τη διαδικασία ψηφοφορίας που προβλέπει το άρθρο 43 παράγραφος 2 της συνθήκης, τους γενικούς κανόνες για την εφαρμογή του παρόντος άρθρου, και ιδίως τους κανόνες σχετικά με τον προσδιορισμό των ποσοτήτων αναφοράς, καθώς και το ύψος των εισφορών που αναφέρονται στις παραγράφους 1 και 2.
7. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 30.
8. Η Επιτροπή υποβάλλει στο Συμβούλιο, κατά το τέλος της τρίτης δωδεκάμηνης περιόδου εφαρμογής, έκθεση σχετικά με τη λειτουργία του καθεστώτος της εισφοράς που αναφέρεται στο παρόν άρθρο."
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Μαρτίου 1984.

Labels: 17
6